Κίμπερλι Γκίλφοϊλ

Η Κίμπερλι Ανν Γκίλφοϊλ (αγγλικά: Kimberly Ann Guilfoyle, Σαν Φρανσίσκο, 9 Μαρτίου 1969) είναι Αμερικανίδα τηλεοπτική προσωπικότητα,  πρώην εισαγγελέας και πρέσβειρα των Ηνωμένων Πολιτειών στην Ελλάδα.

Η Γκίλφοϊλ σπούδασε στο Πανεπιστήμιο της Καλιφόρνιας στο Ντέιβις και στη Νομική Σχολή του Πανεπιστημίου του Σαν Φρανσίσκο. Έγινε εισαγγελέας στο Σαν Φρανσίσκο και στο Λος Άντζελες της Καλιφόρνια. Υπήρξε βοηθός εισαγγελέα στο Σαν Φρανσίσκο από το 2000 έως το 2004. Από το 2001 έως το 2006 ήταν παντρεμένη με τον Δημοκρατικό πολιτικό Γκάβιν Νιούσομ, και ήταν Πρώτη Κυρία του Σαν Φρανσίσκο κατά τη διάρκεια των δύο πρώτων ετών του Νιούσομ ως δημάρχου της πόλης. Υπήρξε αρραβωνιαστικιά του Ντόναλντ Τραμπ Τζούνιορ, γιου του Αμερικανού προέδρου.

Η Γκίλφοϊλ δούλεψε στο Fox News από το 2006 έως το 2018, και ήταν συμπαρουσιάστρια της εκπομπής The Five. Αργότερα ξεκίνησε να κάνει εκστρατεία για τους  Ρεπουμπλικάνους στις Ενδιάμεσες Εκλογές του 2018. Στις εκλογές του 2020 συμμετείχε ως σύμβουλος και ηγήθηκε του τμήματος συγκέντρωσης δωρεών για την προεκλογική εκστρατεία του Ντόναλντ Τραμπ.

 Προσωπική ζωή 
Η Γκίλφοϊλ γεννήθηκε στο Σαν Φρανσίσκο στις 9 Μαρτίου 1969. Η μητέρα της γεννήθηκε στο Πουέρτο Ρίκο και ο πατέρας της στην Ιρλανδία και μετανάστευσε στις Ηνωμένες Πολιτείες σε ηλικία 20 ετών. Μεγάλωσε ως Ρωμαιοκαθολική. Μεγάλωσε στο Σαν Φρανσίσκο και στο Γουέστλεϊκ, Ντάλι Σίτι.

Η μητέρα της Γκίλφοϊλ, Μερσέντες, δίδασκε στην ειδική εκπαίδευση. Πέθανε από λευχαιμία όταν η Γκιλφόϊλ ήταν 11 ετών. Ο πατέρας της, Άντονι "Τόνι" Γκίλφοϊλ, γεννήθηκε στο Ένις της Κομητείας Κλερ στην Ιρλανδία, και μετανάστευσε στις Ηνωμένες Πολιτείες το 1957 σε ηλικία 20 ετών. Το 1958, ενώ ήταν ακόμα Ιρλανδός πολίτης, κατατάχτηκε και υπηρέτησε για τέσσερα χρόνια στον Αμερικανικό Στρατό. Μετά την αποστράτευσή του, ο Τόνι Γκίλφοϊλ άρχισε να εργάζεται σε κατασκευαστικά επαγγέλματα. Αργότερα έγινε επενδυτής ακινήτων. Μέχρι το θάνατό του το 2008, ήταν στενός σύμβουλος του γαμπρού του, τότε δημάρχου του Σαν Φρανσίσκο Γκάβιν Νιούσομ.

Η Γκίλφοϊλ αποφοίτησε από το Λύκειο Μέρσι του Σαν Φρανσίσκο το 1987. Σπούδασε πολιτικές επιστήμες στο Πανεπιστήμιο της Καλιφόρνιας στο Ντέιβις απ' όπου έλαβε πτυχίο (BA) με διάκριση το 1991. Κατόπιν σπούδασε νομική στο Πανεπιστήμιο του Σαν Φρανσίσκο, απ'όπου έλαβε πτυχίο νομικής (JD) το 1994. Ενώ ήταν στη νομική σχολή, έκανε πρακτική στο γραφείο του εισαγγελέα του Σαν Φρανσίσκο. Δούλεψε επίσης ως μοντέλο εσωρούχων και μόδας, εμφανιζόμενη σε διαφημιστικές καμπάνιες τοπικών πολυκαταστημάτων και της Victoria's Secret για ένα νυφικό περιοδικό. Αργότερα σπούδασε στο Κολέγιο Τρίνιτι στο Δουβλίνο της Ιρλανδίας.

μικρογραφία|Η Γκίλφοϊλ με τον Ντόναλντ Τραμπ Τζούνιορ τον Οκτώβριο του 2019.
Ενώ εργαζόταν ως εισαγγελέας στο Σαν Φρανσίσκο, η Γκίλφοϊλ είχε για λίγο σχέση με τον Γουίλιαμ Γκέτι, απόγονο της Οικογένειας Γκέτι. Τον Δεκέμβριο του 2001 παντρεύτηκε τον πολιτικό Γκάβιν Νιούσομ, ο οποίος το 2003 εκλέχθηκε Δήμαρχος του Σαν Φρανσίσκο. Όσο ήταν παντρεμένη με τον Νιούσομ χρησιμοποιούσε το όνομα Κίμπερλι Γκίλφοϊλ Νιούσομ. Το ζευγάρι εμφανίστηκε στο τεύχος Σεπτεμβρίου 2004 του περιοδικού Harper's Bazaar ποζάροντας στη Βίλα Γκέτι, υπό τον τίτλο «οι νέοι Κένεντι». Τον Ιανουάριο του 2005, επικαλούμενοι την πίεση ενός εξ αποστάσεως γάμου, η Γκίλφοϊλ και ο Νιούσομ κατέθεσαν από κοινού αίτηση διαζυγίου, το οποίο εκδόθηκε στις 28 Φεβρουαρίου 2006. Αργότερα προέκυψε ότι ο Νιούσομ, τότε 39 ετών, είχε σχέση με τη Ρούμπι Ρίπι-Τουρκ, σύζυγο του τότε διευθυντή της εκστρατείας του και πρώην αναπληρωτή υπεύθυνου προσωπικού, Άλεξ Τουρκ. Δεν είναι σαφές αν η Γκίλφοϊλ γνώριζε για την σχέση πριν ξεσπάσει το σκάνδαλο το 2007.

Στις 27 Μαΐου 2006, η Γκίλφοϊλ παντρεύτηκε στο Μπαρμπάντος τον επιχειρηματία επίπλων Έρικ Βίλενσι. Στις 4 Οκτωβρίου 2006, η Γκίλφοϊλ γέννησε το γιο τους, Ρόναν. Τον Νοέμβριο του 2009 χώρισαν.

Τον Ιούνιο του 2018, η Βανέσα Τραμπ, που είχε υποβάλει αίτηση διαζυγίου από τον Ντόναλντ Τραμπ Τζούνιορ τρεις μήνες νωρίτερα, επιβεβαίωσε ότι η Γκίλφοϊλ ήταν σε σχέση με τον Τραμπ Τζούνιορ. Στα μέσα του 2019, η Γκίλφοϊλ και ο Τραμπ Τζούνιορ αγόρασαν από κοινού ένα σπίτι στο Χάμπτονς, Λονγκ Άιλαντ, έναντι 4,4 εκατ.δολαρίων, το οποίο πούλησαν τον Μάρτιο του 2021 κατά τη διάρκεια της πανδημίας COVID-19 για 8,14 εκατομμύρια δολάρια. Επίσης, τον Μάρτιο του 2021, το ζευγάρι αγόρασε από κοινού ένα σπίτι 9,7 εκατομμυρίων δολαρίων στο Τζούπιτερ της Φλόριντα. Αρραβωνιάστηκαν στις 31 Δεκεμβρίου 2020, αλλά αυτό έγινε γνωστό μόλις τον Ιανουάριο του 2022. Από το 2021, συζούν στην κατοικία τους στο Τζούπιτερ.

Η αποχώρησή της από το Fox News το 2017 οφείλεται σε καταγγελθείσα σεξουαλική παρενόχληση από την πλευρά της. Το Fox News αργότερα κατέληξε σε συμβιβασμό τουλάχιστον 4 εκατομμυρίων δολαρίων με την κατήγορό της. 

Η Γκίλφοϊλ έχει επίσης αντιμετωπίσει ισχυρισμούς για ξεδιάντροπα σεξουαλικά σχόλια σε εκδηλώσεις για τη συγκέντρωση χρημάτων. Το 2004, αναφέρθηκε ότι σε έρανο για τα δικαιώματα των ομοφυλοφίλων της Empire State Pride Agenda, η Γκίλφοϊλ καυχιόταν για την ελκυστικότητα του τότε συζύγου της, Γκάβιν Νιούσομ, και το μεγάλο μέγεθος του πέους του και υπονοούσε (με υπονοούμενα και παντομίμα) ότι ήταν ταλαντούχα στο στοματικό σεξ. Αυτό έγινε μέρος της πολιτικής διαμάχης στο Σαν Φρανσίσκο, αλλά στη συνέχεια η Γκίλφοϊλ αρνήθηκε ότι οι χειρονομίες του χεριού της είχαν σκοπό να περιγράψουν σεξουαλική πράξη.

Τον Νοέμβριο του 2020, το Politico ισχυρίστηκε ότι η Γκίλφοϊλ είχε εμπλακεί σε σεξουαλικές συνομιλίες κατά τη διάρκεια ιδιωτικών εράνων του Τραμπ που είχαν κάνει κάποιους συμμετέχοντες να νιώσουν άβολα. Μεταξύ αυτών, ότι αποκάλυψε σε έρανο το φθινόπωρο του 2018 ότι στον Τραμπ Τζούνιορ άρεσε να την ντύνει μαζορέτα των Ντάλας Κάουμποϊς, ή ότι σε εκδήλωση συγκέντρωσης χρημάτων τον Δεκέμβριο του 2019 προσέφερε να ανταμείψει προσωπικά κορυφαίο συνεισφέροντα χορεύοντας ερωτικά πάνω στα πόδια του, ή ότι προσέφερε «υδρομασάζ πάρτυ» σε κορυφαίο συνεισφέροντα σε εκδήλωση του 2020. Ένας εκπρόσωπος της εκστρατείας του Τραμπ το αρνήθηκε, υποστηρίζοντας ότι κανένα από τα σχόλιά της στις συγκεντρώσεις χρημάτων δεν ήταν προσβλητικό.

 Καριέρα 

 Νομική σταδιοδρομία 
Μετά τη Νομική Σχολή, η Γκίλφοϊλ δίδαξε σε δημόσιο σχολείο και εργάστηκε για μικρό διάστημα ως βοηθός εισαγγελέας στο Σαν Φρανσίσκο. Έχασε τη δουλειά της το 1996 όταν ο Τέρενς Χάλιναν εξελέγη περιφερειακός εισαγγελέας και απέλυσε 14 εισαγγελείς της πόλης. Δούλεψε κατόπιν για τέσσερα χρόνια στο Λος Άντζελες ως βοηθός εισαγγελέας σε υποθέσεις ενηλίκων και ανηλίκων. Πήρε πολλά βραβεία στο γραφείο του εισαγγελέα του Λος Άντζελες, συμπεριλαμβανομένου του εισαγγελέα του μήνα.

Το 2000, η Γκίλφοϊλ ξαναπροσλήφθηκε από τον Χάλιναν στο γραφείο του εισαγγελέα του Σαν Φρανσίσκο, όπου ήταν αναπληρώτρια εισαγγελέας από το 2000 έως το 2004.

Το 2003, ενώ ο τότε σύζυγός της Γκάβιν Νιούσομ ήταν υποψήφιος δήμαρχος του Σαν Φρανσίσκο, η Γκίλφοϊλ κατηγόρησε δημοσίως την συνάδελφό της βοηθό εισαγγελέα Κάμαλα Χάρις (που ήταν υποψήφια στις εκλογές του 2003 για εισαγγελέας) ότι δεν ήταν φιλικά διακείμενη απέναντί της. Η Χάρις αρνήθηκε αυτή την κατηγορία. Η Γκίλφοϊλ σχολίασε θετικά τα προσόντα της Χάρις για το αξίωμα, περγράφοντάς την Χάρις ως «πολύ σκληρά εργαζόμενη», καθώς και «πολύ έξυπνη» και «καλή ομιλήτρια».

 ΜΜΕ και πολιτική 

 Πρώιμες πολιτικές δραστηριότητες 
Το 1995, η Γκίλφοϊλ εργάστηκε στην εκστρατεία επανεκλογής του εισαγγελέα Άρλο Σμιθ. Περίπου αυτή την εποχή συμετείχε σε πολιτικούς έρανους που διοργάνωνε ο δισεκατομμυριούχος πετρελαιοβιομήχανος Γκόρντον Γκέτι, με τον γιο του οποίου είχε σχέση.

 Τηλεόραση 
μικρογραφία|Η Γκίλφοϊλ (δεξιά) και ο τότε σύζυγός της Γκάβιν Νιούσομ με την ηθοποιό Σάρον Στόουν σε εκδήλωση του 2004 για τα δικαιώματα των λεσβιών.
μικρογραφία|Η Γκίλφοϊλ το 2011
Τον Ιανουάριο του 2004, η Γκίλφοϊλ μετακόμισε στη Νέα Υόρκη για να παρουσιάσει το πρόγραμμα Both Sides στο τηλεοπτικό κανάλι Court TV. Επιπλέον, εργάστηκε ως νομική αναλύτρια. Εντάχθηκε στο FOX News τον Φεβρουάριο του 2006 ως παρουσιάστρια της εκπομπής The Lineup, που τελικά ακυρώθηκε. Η Γκίλφοϊλ παρέμεινε όμως στο κανάλι και το 2011 επιλέχθηκε ως συμπαρουσιάστρια της εκπομπής The Five. Εργάστηκε ως παρουσιάστρια της εκπομπής μέχρι το 2018.

Το 2014 άρχισε να παρουσιάζει και στη συνέχεια να συμπαρουσιάζει την εκπομπή Outnumbered για σχεδόν πενήντα επεισόδια, συν μερικές ακόμα εμφανίσεις μέχρι τον Ιούνιο του 2018. Εμφανιζόταν επίσης εβδομαδιαίως στην εκπομπή The O'Reily Factor μέχρι την ακύρωση της εκπομπής το 2017, και ως εβδομαδιαίος καλεσμένος την Πέμπτη στο ραδιοφωνικό σόου του Μπράιαν Κίλμιντ. Παρουσίαζε επίσης τις εκπομπές Hannity, On the Record, Justice with Judge Jeanine, και Fox & Friends.

Στα μέσα του 2017, η Γκίλφοϊλ υπέγραψε μακροπρόθεσμη παράταση συμβολαίου με την Fox, αλλά έναν χρόνο αργότερα, τον Ιούλιο του 2018, αποχώρησε απότομα από το κανάλι και άρχισε να εργάζεται για καμπάνια συγκέντρωσης δωρεών υπέρ του Ντόναλντ Τραμπ. Η HuffPost ανέφερε ότι, κατά τη στιγμή της αναχώρησής της, το δίκτυο διεξαγόταν μακροχρόνια έρευνα για κατηγορία σεξουαλικής παρενόχλησης εναντίον της και ότι οι αξιωματούχοι του δικτύου της είχαν δώσει τελεσίγραφο: να παραιτηθεί μέχρι το τέλος Ιουλίου ή να απολυθεί. Το The New Yorker στη συνέχεια επιβεβαίωσε τις αναφορές ότι δεν αποχώρησε εθελοντικά, αλλά αναγκάστηκε να παραιτηθεί.

Μετά την αποχώρησή της, το Fox News συμφώνησε σε εξωδικαστικό συμβιβασμό με μία βοηθό που την είχε κατηγορήσει για σεξουαλική παρενόχληση. Το The New Yorker ανέφερε ότι ο διακανονισμός ήταν τουλάχιστον 4 εκατομμύρια δολάρια. Η βοηθός ισχυρίστηκε ότι η Γκιλφόϊλ εμφανιζόταν συχνά γυμνή, της έδειχνε φωτογραφίες των γεννητικών οργάνων των ανδρών με τους οποίους έκανε σεξ και της ζητούσε να κοιμηθεί στο διαμέρισμά της. Το The New Yorker διερεύνησε ανεξάρτητα και επαλήθευσε αρκετές από τις καταγγελίες της βοηθού.

 Συγγραφή 
Το 2015, η Γκίλφοϊλ δημοσίευσε ένα ημι-αυτοβιογραφικό βιβλίο συμβουλών με τίτλο «πώς να είστε ο καλύτερος συνήγορος του εαυτού σας» (Making the Case: How to Be Your Own Best Advocate), για τις εμπειρίες της καθώς μεγάλωσε και από την εποχή που εργάστηκε ως εισαγγελέας και ενθάρρυνε τους ανθρώπους να υπερασπιστούν τον εαυτό τους.

Τον Απρίλιο του 2024, η Γκίλφοϊλ ανακοίνωσε την δημοσίευση ενός παιδικού βιβλίου, δέκα τοις εκατό των πωλήσεών του οποίου θα δοθεί σε ΜΚΟ που ασχολείται με την καλή μεταχείριση των ζώων.

 Κυβέρνηση Τραμπ και εκστρατεία Τραμπ 2020 
Τον Δεκέμβριο του 2016, αναφέρθηκε ότι η Γκίλφοϊλ ήταν μεταξύ των υποψηφίων για τη θέση του γραμματέα Τύπου για τον 45ο Πρόεδρο των Ηνωμένων Πολιτειών Ντόναλντ Τραμπ. Στις 12 Μαΐου 2017, στην εκπομπή The Five, o συμπαρουσιαστής Μπόμπ Μπέκελ υπαινίχθηκε ότι η Γκίλφοϊλ απέρριψε τη θέση. Σε συνέντευξή της στις 15 Μαΐου 2017, η Γκίλφοϊλ επιβεβαίωσε ότι ήταν σε επαφή με τον Λευκό Οίκο για τη θέση: «Είμαι πατριώτισσα και θα ήταν τιμή μου να υπηρετήσω τη χώρα. Νομίζω ότι θα ήταν μια συναρπαστική δουλειά, είναι μια δύσκολη δουλειά, και χρειάζεται κάποιος πραγματικά αποφασισμένος και εστιασμένος, ένας σπουδαίος επικοινωνιακός με βαθιά γνώση για να μπορέσει να χειριστεί αυτή τη θέση.» Στις 19 Μαΐου, η Γκίλφοϊλ υπονόησε ότι απέρριψε τον Λευκό Οίκο επειδή είχε συμβόλαιο με την Φοξ, και ένα μήνα αργότερα υπέγραψε την παράτασή του.
Το 2018, η The Washington Post περιέγραψε την Γκίλφοϊλ ως «συντηρητική μαζορέτα του προέδρου Τραμπ». Το 2019, η Γκίλφοϊλ και ο Ντόναλντ Τραμπ Τζούνιορ περιόδευσαν από κοινού σε πανεπιστημιουπόλεις, όπως το Πανεπιστήμιο της Φλόριντα, όπου πληρώθηκαν 50.000 δολάρια για την εμφάνισή τους από τα τέλη φοιτητικής δραστηριότητας, γεγονός που οδήγησε σε καταγγελίες από φοιτητές κατά του Τραμπ. Στην εκδήλωση, δύο άτομα συνελήφθησαν και πέντε τραυματίστηκαν. Δύο χρόνια νωρίτερα προσκεκλημένος ήταν ο λευκός εθνικιστής Ρίτσαρντ Μπ. Σπένσερ, δημιουργώντας παρόμοια διαμάχη.
Το 2020, η Γκίλφοϊλ αναφέρθηκε ως πρόεδρος της Επιτροπής Οικονομικών του Trump Victory Committee. Από τις αρχές του 2020, η εκστρατεία του Τραμπ πλήρωνε κρυφά στην Γκίλφοϊλ 15.000 δολάρια το μήνα μέσω ιδιωτικής εταιρείας του διευθυντή της εκστρατείας. Η Γκίλφοϊλ ανέλαβε ευρείς συμβουλευτικούς ρόλους και διαχειριζόταν ένα τμήμα συγκέντρωσης κεφαλαίων στην καμπάνια του 2020, το οποίο βρέθηκε εσωτερική αναταραχή εν μέσω αποχωρήσεων έμπειρου προσωπικού και κατηγοριών για ανεύθυνες δαπάνες. Τον Νοέμβριο του 2020, το Politico ισχυρίστηκε ότι η Γκίλφοϊλ είχε εμπλακεί σε σεξουαλικές συνομιλίες κατά τη διάρκεια ιδιωτικών συγκεντρώσεων δωρεών υπέρ του Τραμπ που είχαν κάνει μερικούς παρευρισκόμενους να νιώθουν άβολα.

Στη Εθνική Συνέλευση των Ρεπουμπλικάνων τον Αύγουστο του 2020, η Γκίλφοϊλ έβγαλε ομιλία υπέρ του Τραμπ, η οποία περιγράφηκε ευρέως από ορισμένους παρατηρητές ως άσκοπα υψηλών τόνων, ή χωρίς ισορροπία, ενώ από άλλους στα ΜΜΕ ως παθιασμένη. Επικρίθηκε επειδή περιέγραψε τον εαυτό της ως Αμερικανίδα πρώτης γενιάς, ενώ η μητέρα της ήταν από το Πουέρτο Ρίκο και ως εκ τούτου Αμερικανίδα πολίτης. Είναι Αμερικανίδα πρώτης γενιάς μόνο από την πλευρά του πατέρα της, καθώς αυτός μετανάστευσε στις Ηνωμένες Πολιτείες από την Ιρλανδία.

Στις 6 Ιανουαρίου 2021, η Γκίλφοϊλ μαζί με τον Τραμπ, τον Τραμπ Τζούνιορ, τον Ρούντι Τζουλιάνι, τον Έρικ Τραμπ μίλησαν στη συγκέντρωση «Save America», που είχε ως αποτέλεσμα την επίθεση στο Καπιτώλιο. Έχοντας συγκεντρώσει εκατομμύρια δολάρια για να υποστηρίξει τη συγκέντρωση, η Γκίλφοϊλ συμμετείχε επίσης στην οργάνωση της διαμαρτυρίας στο Καπιτώλιο. Για τη 2,5 λεπτών ομιλία της στη συγκέντρωση πήρε 60.000 δολάρια που χορήγησε η κληρονόμος της αλυσίδας σούπερ μάρκετ Publix μέσω της οργάνωσης Turning Point USA του Τσάρλι Κερκ. Εμφανίστηκε σε ένα βίντεο που προβλήθηκε από τον Τραμπ Τζούνιορ, στο οποίο η Γκίλφοϊλ «κουνάει χορευτικά το γοφό παρουσιάζοντας άλλες πρόσφατες συγκεντρώσεις υπέρ του Τραμπ» και «λέει στους οπαδούς του Τραμπ: 'έχετε το θάρρος να κάνετε το σωστό! Παλέψτε!'».

 Εκστρατεία Τραμπ 2024 
μικρογραφία|Η Γκίλφοϊλ σε εκδήλωση τον Ιούνιο 2024
Η Γκίλφοϊλ συμμετείχε στην Επιτροπή διοργάνωσης του Εθνικού Συνεδρίου του Ρεπουμπλικανικού Κόμματος του 2024 και έβγαλε ομιλία στο Συνέδριο. Αν και εκφωνήθηκε με παρόμοιο τρόπο με την χλευασμένη ομιλία της στο συνέδριο του 2020, το συνέδριο του 2024 υπήρχε ζωντανό ακροατήριο που αντέδρασε δεκτικά στην ομιλία της.

Πρέσβειρα των Ηνωμένων Πολιτειών στην Ελλάδα (2025–σήμερα)

Στις 10 Δεκεμβρίου 2024, ο πρόεδρος των ΗΠΑ, Ντόναλντ Τραμπ, την πρότεινε ως νέα πρέσβειρα της χώρας του στην Ελλάδα. Τον Ιούλιο του 2025, η Γκίλφοϊλ κατέθεσε ενώπιον της Επιτροπής Εξωτερικών Σχέσεων της Γερουσίας των Ηνωμένων Πολιτειών, η οποία και εγκρίθηκε από αυτήν.

Στις 18 Σεπτεμβρίου 2025, η Γερουσία των ΗΠΑ επιβεβαίωσε τον διορισμό της με ψήφους 51 έναντι 47.  Η επικύρωσή της επιβεβαιώθηκε με ταχεία επικύρωση μαζί με 48 άλλους υποψηφίους
και στις 29 Σεπτεμβρίου πραγματοποιήθηκε η τελετή ορκωμοσίας της στο Στέιτ Ντιπάρτμεντ. Η Κίμπερλι Γκίλφοϊλ ανέλαβε επίσημα τα καθήκοντά της στις 4 Νοεμβρίου 2025, υποβάλλοντας τα διαπιστευτήριά της στον Πρόεδρο της Δημοκρατίας, Κωνσταντίνο Τασούλα.

 Παραπομπές 

Κατηγορία:Οικογένεια Τραμπ
Κατηγορία:Αμερικανοί ιρλανδικής καταγωγής
Κατηγορία:Πρέσβεις των Ηνωμένων Πολιτειών στην Ελλάδα